**Sissetulekust mittesõltuvate toetuste andmise kord**

|  |  |
| --- | --- |
| **Väljaandja:** | Valga Vallavolikogu |
| **Akti liik:** | määrus |
| **Teksti liik:** | algtekst-terviktekst |
| **Redaktsiooni jõustumise kp:** | 07.01.2018 |
| **Redaktsiooni kehtivuse lõpp:** | Hetkel kehtiv |
| **Avaldamismärge:** | RT IV, 04.01.2018, 4 |

**Sissetulekust mittesõltuvate toetuste andmise kord**

Vastu võetud 22.12.2017 nr 8  
, rakendatakse alates 1.01.2018.

Määrus kehtestatakse kohaliku omavalitsuse korralduse seaduse § 22 lõike 1 punkti 5 alusel

**§ 1.** **Reguleerimisala**

  Määrusega reguleeritakse järgmiste sissetulekust mittesõltuvate toetuste andmine Valga vallas:  
 1) sünnitoetus  
 2) ranitsatoetus  
 3) kolme- ja enamalapselise pere koolitoetus  
 4) matusetoetus.

**§ 2.** **Sünnitoetus**

 (1) Sünnitoetust antakse lapse sünni puhul.

 (2) Õigus sünnitoetusele tekib, kui lapse sünnil registreeritakse lapse elukoht Valga valda ja vähemalt ühe lapsevanema elukoht oli Valga vallas.

 (3) Sünnitoetuse suurus on 430 eurot ja see määratakse kolmes osas:  
 1) lapse sünnil 230 eurot,  
 2) lapse ühe aasta ja kuue kuu vanuseks saamisel 100 eurot,  
 3) lapse kolmeaastaseks saamisel 100 eurot.

 (4) Sünnitoetuse teise ja kolmanda osa määramise eelduseks on, et lapse ja ühe lapsevanema registreeritud elukoht lapse sünnihetkest on katkematult olnud Valga vald ja toetuse osa saamiseks esitatakse avaldus.

 (5) Toetuse taotleja esitab sünnitoetuse iga osa väljamaksmiseks Valga Vallavalitsusele avalduse, milles on märgitud taotleja ees- ja perekonnanimi, isikukood, elukoht, arvelduskonto number, lapse nimi ja isikukood.

**§ 3.** **Ranitsatoetus**

 (1) Ranitsatoetust antakse lapse esimesse klassi õppima astumisel.

 (2) Õigus ranitsatoetusele tekib, kui lapse ja lapsevanema elukoht on registreeritud Valga vallas.

 (3) Ranitsatoetuse suurus on 160 eurot.

 (4) Toetuse taotleja esitab ranitsatoetuse väljamaksmiseks Valga Vallavalitsusele  
 1) avalduse, milles on märgitud taotleja ees- ja perekonnanimi, isikukood, elukoht, arvelduskonto number, lapse nimi ja isikukood.

**§ 4.** **Kolme- ja enamalapselise pere koolitoetus**

 (1) Kolme- ja enamalapselise pere koolitoetust antakse perele, kus kolm või enam kuni 19-aastast last õpivad tasemeõppes.

 (2) Õigus kolme- ja enamalapselise pere koolitoetusele tekib, kui laste ja lapsevanema elukoht on registreeritud Valga vallas.

 (3) Toetuse suurus on 130 eurot ja seda makstakse üks kord igal kalendriaastal.

 (4) Toetuse taotleja esitab kolme- ja enamalapselise pere koolitoetuse väljamaksmiseks Valga Vallavalitsusele  
 1) avalduse, milles on märgitud taotleja ees- ja perekonnanimi, isikukood, elukoht, arvelduskonto number, laste nimed ja isikukoodid.

**§ 5.** **Matusetoetus**

 (1) Matusetoetust antakse matusekulude kandjatele, kes korraldavad surnu matmise.

 (2) Õigus matusetoetusele tekib ühel matusekulude kandjatest, kes korraldab surmakuupäeva seisuga Valga valla elanikeregistris olnud isiku matused.

 (3) Toetuse suurus on 250 eurot.

 (4) Toetuse taotleja esitab matusetoetuse väljamaksmiseks Valga Vallavalitsusele avalduse, milles on märgitud taotleja ees- ja perekonnanimi, isikukood, elukoht, arvelduskonto number.

**§ 6.** **Asjaajamiskord**

 (1) Sissetulekust mittesõltuvate toetuste andmise otsustab Valga Vallavalitsuse ametnik 10 tööpäeva jooksul taotluse esitamise järel.

 (2) Taotleja vastava kirjaliku märke kohaselt võib toetuse kanda teise isiku arvelduskontole. Sellisel juhul märgib taotleja avaldusse selle isiku andmed (nimi, isikukood, arvelduskonto), kelle arvelduskontole soovib toetuse ülekandmist.

 (3) Sissetulekust mittesõltuvate toetuste maksmist on õigustaotleda kuni 1 aasta jooksul alates toetusele õiguse tekkimisest.

**§ 7.** **Rakendussätted**

 (1) Määruses sätestatud elukoha ja paiksusnõue laieneb üldõigusjärgluse kohaselt ka isikutele, kelle registreeritud elukoht oli Valga linnas, Taheva vallas, Karula vallas, Tõlliste vallas ja Õru vallas.

 (2) Tunnistada kehtetuks:  
 1) Valga Linnavolikogu 18.01.2014 määruse nr 4 „Sotsiaalhoolekandelise abi osutamise kordˮ paragrahvid 8 kuni 13;  
 2) Tunnistada kehtetuks Taheva Vallavolikogu 24.03.2016 määrus nr 2 „Taheva valla eelarvest toetuste maksmise kordˮ;  
 3) Tõlliste Vallavolikogu 21.01.2008 määruse nr 1 „Sotsiaaltoetuste määramise ja maksmise kordˮ paragrahvid 7 kuni 12;  
 4) Õru Vallavolikogu 25.05.2016 määruse nr 6 „Õru valla eelarvest sotsiaaltoetuste nimetamine ja maksmise kordˮ § 2 punktid 1, 2, 5, 6 ja 8 ning § 4, 5, 8, 9 ja 11;  
 5) Karula Vallavolikogu 27.02.2009 määruse nr 3 „Sotsiaaltoetuste määramise ja maksmise kordˮ paragrahvid 4 kuni 8.

 (3) Määrus jõustub kolmandal päeval peale Riigi Teatajas avaldamist.

 (4) Määrust rakendatakse 1. jaanuarist 2018.

Külliki Siilak  
Esimees